Første indtryk: Nissan Leaf er tilbage – og det er en gamechanger

Vi har været et smut i det centrale London, hvor Nissan har løftet sløret for en bil, der engang satte strøm til hele elbilsbevægelsen – og nu gør comeback i en helt ny form. Leaf er ikke længere en lille, kikset hatchback. Den er vokset. Både i format og attitude.

Leaf anno 2026 er blevet forvandlet til en kompakt crossover med skarpe linjer, stort panoramatag og – hold fast – en sportslig bagende! Jep, Nissan har kørt det forældede udtryk fra de to forrige generationer til ophuggeren og introduceret en bil, men rent faktisk gerne vil vise frem.

Selv om Nissan fortæller, at designet har haft fokus på den altafgørende vindmodstand (den nye Leaf har en cd-værdi på 0,23), er det alligevel lukkedes dem at bryde ud af “ægge-formen” og lave en bil, der har en indbydende personlighed. En bil, man genkender på vejene. Og det er positivt ment.

… Og pludselig er Nissan med i legen igen, med en bil, man rent faktisk gerne vil ses i (foto: iNPUT).

Men det er naturligvis ikke bare designet, der har fået en tur med grovfilen. Det er ikke blot et facelift – Nissan har fuldstændig omdefineret Leaf fra en kompakt hatch til en stærkt opgraderet crossover-SUV på en helt ny platform med betydelige tekniske fremskridt. En ægte trejde generation.

Dobbelt skærmfest i kabinen

Ligesom Nissan Ariya bygger Leaf anno 2025 på CMF‑EV-arkitekturen og har fået MacPherson-forhjulsophæng og multilink bag. Resultatet er ifølge marketingtrommerne både bedre komfort, mere kontrol og større effektivitet.

Den har fået Google Built-in – altså den “fulde pakke” med det dybtstikkende Android Automotive-styresystem og de ovenpåliggende Google-tjenester installeret fra fabrikken: Navigation via Google Maps, stemmestyring med Google Assistant og adgang til Play Store. Og det hele opdateres trådløst. Systemet overvåges fra to store 14,3 tommer skærme, der smelter sammen i et buet panel.

Den er, naturligvis, også spækket med førerassistenter:

ProPILOT Assist med Navi-link til intelligent fart og kurvestyring.

e-Pedal Step og justérbar regenerativ bremsning – nu også via paddleshiftere.

3D Around View Monitor, usynlig motorhjelms-visning og bred frontkamera.

Intelligent fartpilot, vognbaneassistent, og førerovervågning som standard.

Min eneste bekymring er ratbetjeningen. Skærmene styres af en lille ting på højre side af ratstammen, der minder om navigationshjulet på computermus fra 1990’erne. Under mit korte besøg i bilen blev jeg ikke helt fortrolig med den. Men det må komme an på en prøve, når Leaf’en engang kommer til test.

Skærmene betjenes af en kugle, der minder om computermus fra 90’erne (foto: iNPUT).

Nakkenstøtten er udrustet med højttalere, der leverer GPS-instruktioner direkte til føreren (foto: iNPUT).

Ualmindelig lavt forbrug

Apropos test, så bliver det også interessant at udsætte Nissan Leaf for vores sædvanlige testrute, der som bekendt ikke er for blodfattige ellerter. Nissan hævder nemlig, at bilen har et ualmindelig lavt forbrug på 14,2 kWh pr. 100 kilometer. Selv ved motorvejsfart på 130 km/t leverer Leaf over 330 kilometers rækkevidde, lover de. Det bliver spændende at prøve af.

Leaf vil i øvrigt kunne købes med to forskellige batteripakker, og den største af dem leverer op til 604 kilometer rækkevidde (WLTP). Det er et gigantisk spring fra den gamle model. Med hurtigopladning op til 150 kW kan du få op til 417 kilometer på 30 minutter – nok til at tage fra Aarhus til Hamborg på en kaffepause. I modsætning til tidligere generationer har den nye Leaf i øvrigt prækonditionering af batteriet inden opladning.

Nissan Leaf | 52 kWh | 75 kWh
Rækkevidde (WLTP) | 436 km | 604 km
Batterikapacitet (netto) | 52 kWh | 75 kWh
Forbrug (WLTP) | 14,2 kWh/100km | 14,2 kWh/100km
Motor | 177 hk | 218 hk
Moment | 345 Nm | 355 Nm
Acceleration 0-100km/t | 8,6 sek. | 7,6 sek.
Ladeeffekt (AC/DC) | 11 kW / 105 kW | 11 kW / 150 kW
Bagagerum | 437 liter | 437 liter
Trækkrog | 750 kilo | 750 kilo
Garanti | 3 år / 100.000 km | 3 år / 100.000 km
Pris | Kendes ikke | Kendes ikke

Selv om Leaf ikke er nogen teknologisk isbryder, så får den i den grad Nissan ind i kampen igen – og de har da også udrustet den med alt, hvad man forvente af krymmel.

Leaf er klar til Vehicle-to-Load (V2L), så du kan tilslutte alt fra kaffemaskine til teltlampe, f.eks. ved camping. Med op til 3,6 kW effekt og en adapter kan bilen forsyne dine små apparater direkte. Og den er også klar til Vehicle-to-Grid (V2G), så den på sigt kan sende strøm tilbage til elnettet og spare dig penge.

Bagagerummet rummer 437 liter, og der er mulighed for elektrisk bagklap og tagræling på udvalgte modeller. Taget er af “digitalt glas” – med Leaf-logo indgraveret. Ved hjælp af flydende krystaller og elektriske felter kan glastaget gøres uigennemsigtigt et segment ad gangen.

Hvor og hvornår?

Nissan Leaf er placeret i samme segment som Volkswagen ID.3 og Renault Megane E-Tech, men den virker bare væsentlig større. Som en ID.4. Forudbestillinger åbner til efteråret, og de første biler lander på vejene til foråret 2026, loves det. Den produceres i øvrigt på Nissans fabrik i Sunderland, England.

Leaf er ikke bare genoplivet – den er genopfundet. Nissan kalder det næste kapitel. Vi kalder det en kærkommen opgradering.

Elbilernes folkevogn …

Nissan Leaf har spillet en helt central rolle i elbilens moderne historie – især i overgangen fra nicheprodukt til massemarked. Da den blev lanceret i 2010, var det verdens første masseproducerede elbil til en overkommelig pris, og den har siden været med til at forme både forbrugernes opfattelse og bilindustriens tilgang til elektrificering.

Før Leaf var elbiler enten meget dyre (som Tesla Roadster) eller eksperimentelle (som GM EV1). Nissan Leaf tilbød for første gang en fuldelektrisk bil til almindelige bilkøbere med en reel rækkevidde og praktisk anvendelighed. Det sendte et signal til bilindustrien: Elbiler er ikke længere fremtidsmusik – de er her.

Første generation Leaf (2010) og anden generation (2017).

Leaf tvang andre bilproducenter til at tage elbiler alvorligt. Den viste, at der faktisk var et marked – og at man kunne tjene penge på det. Den åbnede døren for både prisbillige modeller som Renault Zoe og senere for mere avancerede biler som Hyundai Kona EV og Volkswagen ID.3.

Selvom Leaf var banebrydende, havde den også sine svagheder – især med den tidlige brug af passivt kølede batterier, der med tiden kunne miste kapacitet. Og den første generation havde relativt kort rækkevidde (160 km i praksis).

Men netop disse kompromiser afspejlede den teknologiske virkelighed i starten af 2010’erne – og gjorde det muligt at holde prisen nede.

Kort sagt: Nissan Leaf var elbilens folkevogn. Ikke flashy, men banebrydende – og et vigtigt skridt mod den elektriske fremtid, vi bevæger os imod i dag.

iNPUT var inviteret til statisk præsentation af Nissan Leaf i London af Nissan Danmark, der betalte både rejse og ophold – men ikke har nogen indvirkning på det redaktionelle indhold.

Første indtryk: Nissan Leaf er tilbage – og det er en gamechanger