Ny Nissan LEAF: Markant opgradering med crossover-design

Den næste generation af Nissan LEAF ser ud til at blive en betydelig forbedring af den engang populære – nu lidt bedagede – elbil. Nye billeder viser, at modellen får et mere crossover-lignende design, hvilket kan gøre den mere attraktiv for et bredere publikum. Samtidig kan den betyde, at Nissan igen kommer til at indtage en mere markant plads på markedet for elbiler. Deres Ariya har været en succes, men på grund af stigende konkurrence har Nissan måttet sætte prisen ned flere gange, og en ny version af LEAF, prissat aggressivt, vil tage presset af Ariya.

En ny æra for en ikonisk elbil

Nissan LEAF, som blev lanceret i 2010, var verdens første masseproducerede elbil. Nu, 15 år senere, er konkurrencen blevet langt skarpere, og Nissan arbejder altså på at forny modellen med et mere moderne design og opgraderede tekniske specifikationer.

Den nye LEAF forventes at få en mere moderne profil, og både meget længere rækkevidde og betydeligt hurtigere opladning. Ifølge Nissan er designet inspireret af Chill Out-konceptet fra 2021, og flere forhandlere har sammenlignet den kommende model med en mindre udgave af Ariya, Nissans elektriske SUV.

Testet i det offentlige rum

Den næste generation af Nissan LEAF er begyndt at dukke op i det offentlige rum i forbindelse med testkørsler, hvilket naturligt har ført til flere billeder og spekulationer om bilens endelige udseende. Senest har billeder offentliggjort af Kindelauto bekræftet, at den kommende LEAF får en højere frihøjde og et mere aerodynamisk, sportsligt design.

Den nye model blev for nylig spottet i Colorado Springs, og forventningerne er høje op til den officielle præsentation, som ventes senere i år. Nissan planlægger at lancere den nye LEAF som en 2026-model.

Ny Nissan LEAF: Markant opgradering med crossover-design